Elszántan keresik a BKV-nál azt a buszsofőrt, aki az egyik jármű vezetőfülkéjében lefotózta a 45,3 fokot mutató hőmérőt – közölte a Népszava.

A múlt héten a 45 fokot is meghaladta a hőmérséklet az egyik BKV-busz vezetőfülkéjében, itt fotózta le a BKV sofőrje a hőmérőt – idézte fel a Népszava.

A lap szerint egy olyan típuson mérték ezt a hőséget, amelyet tavaly vásárolt a cég. Nem működött a klíma, úgy küldték forgalomba, hasonlóan más járművekhez.

Szabó István, a Belföldi Tömegközlekedési Dolgozók Szakszervezetének elnöke a lapnak elfogadhatatlannak nevezte a BKV belső hajtóvadászatát.

"Egyes munkáltatók a problémák megoldása helyet Columbo és Derrick közös gyerekét játszva egyfolytában nyomoznak, vajon ki készítette a fotót. Ahelyett, hogy energiájukat inkább a munkára összpontosítanák" – idézték.

A beszámoló szerint a BKV-nál a napokban arra utasították a járművezetőket, ha azt tapasztalják, a klímaberendezés nem megfelelően működik vagy meleg levegőt fúj be, nyissák ki az ablakokat.